Hlavným mottom novej verzie kancelárskeho balíka Microsoft Office 2010 je zvýšenie produktivity, pri dlhodobom testovaní tohto produktu sme však odhalili viacero zaujímavých zlepšení. Aplikácie balíka Office obsahujú nové a zdokonalené nástroje na editovanie obrázkov a širokú paletu prispôsobiteľných tém a grafických prvkov typu SmartArt. Tieto prvky umožňujú vytvárať rôzne diagramy a iné typy obchodnej grafiky, aj keď nie ste profesionálnym návrhárom.

Na zjednodušenie vkladania obrazového obsahu získaného priamym zosnímaním z obrazovky pribudla na páse nástrojov na vkladanie obsahu možnosť pridania výrezu zo snímky obrazovky (Screenshot). Práca s obrázkami na platforme Office 2010 sa stala rovnocennou s bežnými obrazovými editormi. Pomocou funkcií na prácu s farebnými paletami, jasom a kontrastom sa dá prispôsobiť obrázok zamýšľanému farebnému dizajnu dokumentu.

Na svojich dokumentoch môžete cez prehliadač webového obsahu alebo mobilné zariadenie pracovať kedykoľvek, aj keď práve nie ste pri svojom počítači. Microsoft Office Web Apps umožňujú používateľom využiť skúsenosti s aplikáciami Office a pracovať s dokumentmi v známom prostredí cez webové rozhranie prakticky odkiaľkoľvek. Mimo kancelárie možno pracovať s dokumentmi prostredníctvom nových mobilných verzií aplikácií Office Mobile 2010, navrhnutých pre mobilné zariadenia na báze operačného systému Windows Mobile.

Aplikácia PowerPoint vo verzii 2010 umožňuje pridávať do prezentácií videosekvencie. Navyše video môžete editovať priamo v PowerPointe. K dispozícii je nielen základná funkcionalita na zostrih scén, ale aj prelínanie, pridávanie rôznych efektov a označovanie kľúčových scén. Video sa po pridaní z multimediálneho súboru a prípadnom zostrihu a úpravách stane integrálnou súčasťou prezentácie, takže môže byť zdieľané a netreba sa starať o separátne multimediálne prehrávače. Prezentácie možno pomocou novej funkcionality Broadcast Slide Show nechať zdieľať cez web pre vzdialené publikum dokonca aj vtedy, ak aplikáciu PowerPoint nemajú nainštalovanú.

Aplikácie Word, PowerPoint, Excel a OneNote vo verziách 2010 umožňujú simultánne editovanie toho istého dokumentu viacerými spoluautormi v tom istom čase bez ohľadu na to, kde sa práve nachádzajú. Automatická synchronizácia zmien vykonaných jednotlivými autormi im umožní plne sústrediť pozornosť na obsah dokumentu a nerušene využívať efektívne metódy tímovej spolupráce, napríklad brainstorming. Tímová spolupráca sa aktivuje a konfiguruje na karte Backstage View.

Aplikácia OneNote 2010 ponúka široké možnosti a flexibilitu digitálneho poznámkového bloku na zaznamenávanie, sledovanie, organizovanie a zdieľanie nielen textu a obrázkov, ale aj audio- a videosúborov. Nové vlastnosti, ako napríklad sledovanie verzií či automatické zvýrazňovanie, poskytujú neustály prehľad a kontrolu nad uloženými informáciami. Pomocou funkcie Linked Notes ľahko zistíte, k akému dokumentu sa príslušná poznámka viaže, prípadne na základe akého zdroja informácií bola vytvorená. Prostredníctvom zdieľania poznámkových zošitov možno čerpať informácie z poznámok iných ľudí, prípadne tieto poznámky dopĺňať či editovať.

V dnešnej dobe tvorí prepojenie so sociálnymi sieťami neodmysliteľnú súčasť úspešného biznisu a marketingu. Outlook Social Connector integrovaný v aplikácii Outlook 2010 pomôže sprostredkovať spojenie s kolegami, zákazníkmi či priateľmi. Udržiava prehľad o histórii mailovej komunikácie či o stretnutiach. Zároveň máte prehľad o ich vzájomnej komunikácii a ďalšie potenciálne socializačné informácie z obľúbených sietí.